**Søften** er en by i Østjylland, i Favrskov kommune, Region Midtjylland, med 2 867 innbyggere i januar 2019. Søften ligger ca 12 km fra Aalborg og 3 km fra Hinnerup sentrum, rett ved Europavei 45.

Navn og etymologi
-----------------

Navnet ble skrevet Suten i 1386, Suchten i 1399 og Søwten i 1489. Forstavelsens betydning er ikke kjent, men *tun* betyr innhengning. På 1600-tallet ble navnet skrevet Zeuthen (derav familienavnet); dette uttaltes «Søwten». Det uttales fortsatt slik i dag lokalt, selv om navnet nå skrives Søften.

Geografi og klima
-----------------

Byen ligger ca 41 meter over havet. Gjennomsnittstemperaturen er 7,5°C, med gjennomsnitt i juli på 16,3°C som den varmeste måneden og -1,1°C i januar som den kaldeste måneden. Gjennomsnittlig nedbør 634 mm. Disse klimadataene er hentet fra nabobyen Hinnerup.

Historie
--------

Det har bodd mennesker i Søften siden bronsealderen, dvs perioden mellom steinalderen og jernalderen. Det er også gjort arkeologiske utgravinger i Søften som har påvist bebyggelse her i jernalderen og vikingtiden. Det ble gjort en prøveutgraving i 2008, der de bl.a. fant 14 grophus og et langhus, og større utgravinger ble gjort i 2013. I 2015 ble det funnet potteskår og andre funn fra cirka år 0. I Danmark ble det etablert *herreder* fra år 600, og Søften lå i Vester Lisbjerg Herred, og hadde tidlig mange innbyggere, fordi området lå i krysningen mellom to handelsveier fra sør og nord, tilgang på vann fra Egåen, og hadde god, oppdyrket jord.

Sognets eldste bygning er Søften kirke, der skipet og koret er fra 1100-tallet, og tårnet og våpenhuset er fra ca 1460. Søften skole ble bygd i 1800, og ombygd i 1903, men denne er i dag fritidsklubb. Pogeskolen ble bygd i 1873, og var en forskole. Dagens skole ble bygd i 1973 på tomten til prestegården, der av navnet Præstemarkskolen. I 1925 fikk byen telefonsentral.

Søften i dag
------------

Søften har i dag nesten vokst sammen med Hinnerup i nord. Præstemarkskolen dekker 1. til 9. klassen og tar også imot elever fra Korsholmskolen fra 7. klasse. 

Med beliggenhet ved motorveien E45 er det god forbindelse til nordlige Aarhus. I 2010 ble også Djurslandmotorvejen bygd, som gjorde at flere firma etablerte seg her. I Søften sentrum er det senter, med bl.a. matvarebutikk, dyreklinikk og klesforretning. Søften Forsamlingshus ligger også i sentrum. Av næringsliv her kan nevnes Carlsberg, XL-Byg, Kohberg, Danfoss og General Logistics Systems.

Kjente personer fra Søften
--------------------------

* Ole Bendixen, dansk oppdagelsesreisende og handelsmann
* Morten Thorhauge, trommeslager i rockegruppen Carpark North

Annet
-----

* Familienavnet Zeuthen kommer fra Søften

Referanser
----------

1. ↑  Statistikbanken - *Folketal 1. januar efter byområder og landdistrikter og tid - Søften*, besøkt 12. juni 2019.
2. 1 2 3 4  Poul Aage Fogde - *Skitser af Søftens historie* Arkivert 15. august 2016 hos Wayback Machine. besøkt 14. juni 2019.
3. ↑  Geonames - *Søften*, besøkt 12. juni 2019.
4. ↑  Climate-data.org - *Hinnerup*, besøkt 13. juni 2019.
5. ↑  Aktuelle udgravninger - *Vikingers værksteder i Søften*, besøkt 14. juni 2019.
6. ↑  Randers Amtsavis - *Jernalder-potteskår fundet i Søften*, besøkt 14. juni 2019.
7. ↑  Grundejerforeningen Søndermarken / Præstevangen - *Søften historie* Arkivert 19. mai 2020 hos Wayback Machine. besøkt 14. juni 2019.
8. ↑  Dansk Biografisk Leksikon - *Zeuthen*, besøkt 14. juni 2019.

Eksterne lenker
---------------

* (da) Favrskov kommune
* (en) Søften – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** GeoNames
 |

Portal: Danmark